### | | | | --- | --- | | | | | --- | | **Teknik- og Miljøudvalget** 4. oktober 2018 Sagsnr. 710-2018-679 Dok.nr. 710-2018-173234 Sagsbehandler DPBSTE | | 71.                 Forslag til kriterier samt tids- og procesplan for opklassificering af private fællesveje i [adresse] - Åbent

###

|  |  |
| --- | --- |
| Tidl. politisk behandling | BY, 27.02.18 pkt. 28 |
| Forventet sagsgang | TM-U, ØK, BY |
| Lovgrundlag | Vejloven & Forvaltningsloven |

###

**SAGENS INDHOLD**

Byrådet skal i denne sag tage stilling til de overordnede kriterier
for opklassificeringen af private fællesveje. Kriterierne fastlægger den overordnede
’ramme’ for hvilke private fællesveje, som Byrådet vurderer relevante at
opklassificere. Byrådet skal endvidere tage stilling til projektets tids- og
procesplan.

Byrådet besluttede i forbindelse med vedtagelsen af
budgettet for 2018-21 (A-236 og U-206), at ”*ansvaret og ejerforholdene på
vejområdet skal i videst mulig omfang harmoniseres på tværs af hele [adresse]
Kommune. Den fremtidige harmonisering skal ske via en opklassificering af
private fællesveje over en årrække.”.* I aftalen er det præciseret, at *”Forvaltningen
udarbejder en samlet plan for, hvordan der over en årrække kan gennemføres en
opklassificering af relevante private fællesveje.”*. Ligeledes var der
enighed om, at opklassificeringen skulle baseres på en grundig undersøgelse af
forholdene, herunder de juridiske.

På den baggrund har Favrskov Kommune bedt advokatfirmaet
Mie Clausen om at vurdere omfanget af kommunens kompetence til at
opklassificere private fællesveje. Endvidere vurderes forhold kommunen bør være
særligt opmærksomme på i forbindelse med en opklassificering af private
fællesveje. Mie Clausen konkluderer, at kommunen kan opklassificere veje,
når der ud fra en konkret samlet trafikal vurdering er tilstrækkelige argumenter
for det. Der eksisterer dog en ”nedre grænse” for hvor trafikalt ubetydelige
veje, der kan opklassificeres. Merethe Jessen samlede juridiske redegørelse er
vedlagt i sagens bilag 2 og 3.

**VURDERING**

Nedenfor beskrives Teknik
og Kulturs forslag til en samlet plan for opklassificering af private
fællesveje, herunder de overordnede kriterier for opklassificering og projektets
tids- og procesplan.

***Kriterier for opklassificering***

Kommunens beslutning om at opklassificere en privat
fællesvej skal begrundes i en samlet trafikal vurdering af den konkrete
vejstrækning. På baggrund af Merethe Jessen juridiske vurdering, anbefaler
Teknik og Kultur, at den konkrete samlede vurdering tager udgangspunkt i
følgende fire trafikale forhold:

· Trafikintensitet

· Vejens betydning for det omkringliggende vej- og stinet

· Vejens art

· Typen af færdsel

Kriterierne er præsenteret på et temamøde for Byrådet 28.
august 2018 og fremgår af sagens bilag 1. Det understreges, at kriterierne
alene er retningsgivende, og at de ikke kan anvendes som en facitliste. Den
endelige afgørelse om opklassificering skal bero på
en konkret samlet vurdering af vejens trafikale forhold.

***Etapeopdeling***

Teknik og Kultur foreslår at
opdele opklassificeringen i syv etaper. Etapeopdelingen sker med henblik
på at opdele opgaven i håndterbare klynger. Det vurderes, at opklassificeringen
understøttes bedst muligt af en professionel forberedelse og veltilrettelagt
implementering. Første etape omfatter de tre sogne [adresse], [adresse] og Heidi Kristiansen. Den
foreslåede etapeopdelingen er vedlagt i sagens bilag 4.

Det bemærkes, at klassificeringen af veje i nye udstykninger
også omfattes af kommunens nye praksis for vejklassificering. Der vil således
ske en revurdering af veje, der er planlagt overdraget til grundejerforeninger
før disse veje overdrages.

***Proces***

Det foreslås, at hver etape indledes med et åbent
borgermøde. Borgermøderne annonceres på kommunens hjemmeside og i lokale
medier. På borgermøderne præsenteres de overordnede kriterier for
opklassificering, samt den konkrete tids- og procesplan.

Umiddelbart efter der er afholdt borgermøde, fortager Teknik
og Kultur en konkret administrativ trafikal vurdering af etapens private
fællesveje. På baggrund af vurderingen, udpeges de veje der påtænkes
opklassificeret. Teknik- og Miljøudvalget behandler de påtænkte afgørelser,
hvorefter de sendes i høring. Efter høringsfristen revurderes de påtænkte
afgørelser på baggrund af høringssvarene. Herefter udarbejdes der udkast til
endelige afgørelser som behandles af Teknik- og Miljøudvalget. Teknik- og
Miljøudvalget kan foreslå, at sagen videresendes til økonomiudvalg og Byrådet.

***Foreløbig tidsplan***

Nedenfor ses tidsplanen for opklassificering af private
fællesveje i første etape. Projektet evalueres umiddelbart efter den politiske behandling af første etapes afgørelser
(september 2019). De efterfølgende etapers proces-, tidsplan og budget
tilrettelægges på baggrund af en evalueringen. Teknik- og Miljøudvalget
inddrages i evalueringen.

|  |  |
| --- | --- |
| Aktivitet i første etape | Tid |
| Borgermøde | Ultimo 2018 |
| Udarbejdelse af påtænkte afgørelse | Januar 2019 |
| Politisk behandling af påtænkte afgørelser (TM-U) | Marts 2019 |
| Påtænkte afgørelser sendes i høring | Maj 2019 |
| Udarbejdelse af udkast til endelig afgørelser | Juni 2019 |
| Politisk behandling af afgørelser (TM-U) | September 2019 |
| Udmatrikulering af opklassificerede veje | Februar 2020 |
| Ikrafttrædelse | April 2020 |

**ØKONOMI**

De økonomiske konsekvenser forbundet med opklassificeringen
afhænger af de ovenfor beskrevne forhold (kriterier, tids- og procesplan).
Konsekvenserne vurderes i sagens bilag 1.

Behovet for at afsætte særskilte personaleressourcer til
implementeringsfasen afhænger bl.a. af omfanget af høringsformen og omfanget af
klagesager. Behovet vurderes i forbindelse med evalueringen af første etape.

Det bemærkes, at projektets økonomiske konsekvenser
revurderes i forbindelse med kommunens budgetlægning for 2020. Her vil de
tidligere vedtagne udvidelser af drift og anlægsbudgettet blive revurderet.
Vurderingen sker ud fra en aktuel vurdering af projektets økonomiske konsekvenser.

**INDDRAGELSE**

Teknik og Kultur foreslår, at hver etape indledes med et
åbent borgermøde. På møderne præsenteres de overordnede kriterier for
opklassificeringen samt tids- og procesplan.

De påtænkte afgørelser sendes i åben høring på kommunens
hjemmeside. Her vil alle borgere have mulighed for at afgive høringssvar. På de
veje der planlægges opklassificeret vil de påtænkte afgørelser blive sendt i
individuel høring hos de vejberettigede og vejejerne. Dette er et lovkrav. Fristen
for høringen fastsættes til fire uger, som vurderes at være rimelig tid til at
forholde sig til den påtænkte afgørelse.

**INDSTILLING**

Direktøren for Teknik og Kultur indstiller til Byrådet:

1. At de foreslåede kriterier anvendes som overordnet ’ramme’
   for vurderingen.
2. At opklassificeringen opdeles i 7 etaper.
3. At der afholdes borgermøder ved opstart af hver etape.
4. At Teknik- og Miljøudvalget behandler påtænkte afgørelser
   før de sendes i høring.
5. At der afholdes en individuel høring for veje, der
   påtænkes opklassificeret, og der afholdes en åben høring på veje, der ikke
   påtænkes opklassificeret.
6. At tidsplanen for etape 1 godkendes som beskrevet ovenfor.
7. At der gennemføres en evaluering af første etape.

**BESLUTNING**

**Bilag**

|  |  |
| --- | --- |
| Bilag 1 baggrundsnotat angående opklassificering af private fællesveje i [adresse] | 710-2018-137882 |
| Bilag 2 Kromann Reumerts juridiske konklussioner for opklassificering af private fællesveje | 710-2018-163261 |
| Bilag 3 Kromann Reumerts juridisk redegørelse angående opklassificering af private fællesveje | 710-2018-163262 |
| Bilag 4 kort over etapeopdeling | 710-2018-223017 |